Fushatë intensive në orët e fundit para zgjedhjeve
Dy kandidatët përpiqen të sigurojnë mbështetjen që do t’u jepte fitoren ndërsa anketat tregojnë një garë shumë të ngushtë
Ndërsa kanë mbetur vetëm disa orë para hapjes së kutive të votimit, Presidenti Barack Obama dhe rivali i tij republikan, ish-guvernatori i Masaçusetsit Mitt Romney po përshkojnë Shtetet e Bashkuara në një përpjekje të fundit për të siguruar vota. Anketat tregojnë dy kandidatët gëzojnë një mbështetje të barabartë dhe dyu fushatat kanë shprehur besimin për fitore. Presidenti Obama me zë të ngjirur nga ditët e fushatës pa pushim u bëri thirrje votuesve në New Hampshire që ta mbështesin ditën e zgjedhjeve. Zoti Obama thotë se edhe pas katër vjetësh si president, ai përfaqëson ndryshimin e vërtetë në Uashington. Ish-guvernatori i Masaçusetsit Mitt Romney thotë se Shteteve të Bashkuara u duhet një ndryshim nga politikat e dështuara të zotit Obama. Në fund të një fushate të gjatë dhe shpesh të hidhur, kandidatët po zotohen të kapërcejnë mosmarrëveshjet politike për të zgjidhur problemet e vendit. Të dyja fushatat janë përqendruar në më pak se 10 shtete si Ohajo dhe Florida që ka mundësi të përcaktojnë rezultatin e zgjedhjeve. Republikanët duken se po bëjnë fushatë më energjike, ndërsa demokratët kanë një rrjet më të gjerë për të tërhequr votuesit, sipas analistit politik Scot Faulkner. Anketat tregojnë një elektorat të ndarë në pjesë të barabarta në shkallë kombëtare, por një epërsi të lehtë për zotin Obama në shumë nga shtetet e pavendosura. Këshilltari i fushatës së zotit Romney, Ed Gillespie parashikon fitore. Edhe këshilltari i fushatës së presidentit Obama, David Plouffe është optimist. Zgjedhjet e nesërme mbahen një javë pasi uragani Sandy shkatërroi pjesë të brigjeve lindore. Nuk është e qartë se ç’efekt mund të ketë stuhia tek votuesit. Pjesëmarrja në zgjedhje është thelbësore për fitore dhe të dy kandidatët do të vazhdojnë një program të ngjeshur fushate deri në prag të zgjedhjeve.